Reclamante: xxxxxx xxxxx xxxxx

Expediente RSCTG 065/2017

### ASUNTO: ****Resolución da Comisión da Transparencia de Galicia na reclamación presentada ao amparo da disposición adicional quinta da lei 1/2016, do 18 de xaneiro, de transparencia e bo goberno****

En resposta á reclamación presentada por José Díaz Díaz, mediante escrito do 6 de xuño de 2017, a Comisión da Transparencia, considerando os antecedentes e fundamentos xurídicos que se especifican a continuación, adopta a seguinte resolución:

### ANTECEDENTES

**Primeiro**. xxxxxx xxxxx xxxxx presentou, mediante escrito con entrada no rexistro do Valedor do Pobo o día 8 de xuño de 2017, unha reclamación ao amparo do disposto na disposición adicional quinta da Lei 1/2016, do 18 de xaneiro, de transparencia e bo goberno, por entender desatendida unha solicitude de acceso á información por parte do Concello de Begonte.

O interesado indicaba que con datas de 20 de xaneiro e 2 de maio de 2017 solicitara ao Concello de Begonte información sobre o Plan sectorial de ampliación do Polígono Industrial de Begonte, como parte interesada, ao ser propietario de fincas sitas no lugar de Postillón. A petición consistía en que se lle indicase a “*data na que estaban previstas o inicio e a terminación das obras*” (dato obrigatorio cumprimento, conforme o artigo 9.3 g) do Decreto 80/2000, de 23 de marzo). Este artigo recolle que os proxectos sectoriais conterán unha serie de determinacións, sendo a g) o prazo de inicio e terminación das obras.

O reclamante expresaba a súa estrañeza ante o silencio, pois anteriormente o 19 de xaneiro de 2016, en relación a outra cuestión sobre o plan se lle achegara un informe da arquitecta municipal, do 20 de outubro de 2015, no que constaba a paralización do Plan, tras unha serie de actuacións administrativas.

O escrito viña acompañado das solicitudes ao concello e da solicitude e da resposta do Concello no ano 2016, a resposta consistía nun informe(de outubro de 2015) da arquitecta municipal no que constaba a paralización do plan de sectorialización, expresando as fases de tramitación ata o momento da paralización. Igualmente recollía que o Plan fora presentado por *Armoal Desarrollos Urbanos S.L.*

**Segundo**. Con data de 7 de xullo de 2017 déuselle traslado da documentación achegada polo interesado ao Concello de Begonte para que, en cumprimento da normativa de transparencia, achegue informe e copia completa e ordenada do expediente.

A recepción da solicitude pola administración foi o 11 de xullo de 2017. O concello non emite informe, nin facilita o expediente á Comisión da Transparencia.

### FUNDAMENTOS XURÍDICOS

**Primeiro. Competencia e normativa**

O artigo 24 da Lei 19/2013, do 9 de decembro, de transparencia, acceso á información pública e bo goberno, de carácter básico na súa práctica totalidade, establece que contra toda resolución expresa ou presunta en materia de acceso poderá interpoñerse unha reclamación ante o *Consejo de Transparencia y Buen Gobierno*, con carácter potestativo e previa a súa impugnación en vía contencioso-administrativa. Esa mesma lei, na súa disposición adicional cuarta, establece que a resolución da reclamación prevista no artigo 24 corresponderá, nos supostos de resolucións ditadas polas Administracións das Comunidades autónomas e o seu sector público, e polas Entidades Locais comprendidas no seu ámbito territorial, ao órgano independente que determinen as Comunidades Autónomas.

A lexislación aplicable a este procedemento ven configurada pola citada Lei 19/2013, do 9 de decembro, do 9 de decembro e pola Lei 1/2016, do 18 de xaneiro xunto coa lexislación básica en materia de procedemento administrativo.

O artigo 28 da Lei 1/2016, do 18 de xaneiro, establece que contra toda resolución expresa ou presunta en materia de acceso á información pública poderá interpoñerse unha reclamación perante o Valedor do Pobo; e o artigo 33 da mesma lei indica que corresponde á Comisión da Transparencia (órgano colexiado) a resolución das reclamacións fronte ás resolucións de acceso á información pública que establece o seu artigo 28.

A disposición adicional quinta da lei establece que resolver esas reclamacións corresponderá, no suposto de resolucións ditadas polas entidades locais de Galicia, ao Valedor do Pobo, ao que adscríbese a Comisión da Transparencia, que por tanto é a competente.

**Segundo. Procedemento aplicable**

O artigo 28.3 da Lei 1/2016, do 18 de xaneiro preceptúa que o procedemento se axustará ao previsto nos números 2, 3, e 4 do artigo 24 da Lei 19/2013, do 9 de decembro. Esta lei 19/2013, do 9 de decembro, sinala que estamos ante unha reclamación con carácter potestativo e previa á impugnación en vía contencioso-administrativa e que se axustará na súa tramitación ao disposto na lexislación de procedemento administrativo común en materia de recursos.

**Terceiro. Dereito de acceso á información pública**

A Lei 1/2016, do 18 de xaneiro, recoñece no seu artigo 24 o dereito de todas as persoas a acceder á información pública, entendida como “*os contidos ou documentos, calquera que sexa o seu formato ou soporte, que consten en poder dalgún dos suxeitos incluídos no ámbito de aplicación desta lei e que fosen elaborados ou adquiridos en exercicio das súas funcións”.*

O artigo 12 da Lei 19/2013, do 9 de decembro, configura o dereito de acceso á información pública de forma ampla, sendo titulares do mesmo todas as persoas. A Lei 1/2016, do 18 de xaneiro, sinala que o solicitante non está obrigada a motivar a súa solicitude de acceso á información (artigo 26.4).

**Cuarto. Análise do expediente**

Antes de entrar na análise da existencia do dereito, cómpre analizar a petición realizada. A persoa interesada require ao concello que lle achegue un dato que debe estar recollido no Plan Sectorial de ampliación do Polígono Industrial de Begonte. A solicitude indicaba expresamente que o solicitante quería a data na que estaban previstas o inicio e a terminación das obras do Plan Sectorial de Ampliación.

Dado que o concello non remitiu o seu informe nin o expediente o único dato para a ponderación do acceso recóllese no informe da arquitecta do concello de 20 de outubro de 2015, informe que achega o reclamante, que indicaba que o plan sectorial estaba paralizado, *“ya que al no obtener informe favorable de la Exma Diputación de Lugo, no dispone de todas las autorizaciones necesarias para continuar su tramitación”.* Esta comisión carece de datos mais actualizados debido a falta de resposta do propio concello.

A petición como queda dito faise sobre un documento que coa documentación remitida polo propio reclamante existe. O Plan Sectorial para o desenvolvemento do solo urbanizable industrial non delimitado ubicado nas inmediacións do polígono industrial de Begonte foi aprobado inicialmente e sometido a información pública durante un período de dous meses segundo anuncio publicado no DOG de 27 de xuño de 2007. O feito de que o plan en si mesmo estea paralizado non xustifica que a información solicitada se atope en curso de elaboración, pois consta nun documento público que foi elevado a información pública por acordo de 23 de maio de 2007, e publicado no DOG de 27 de xuño de 2007.

**Quinto.** A lexislación da transparencia prevé a divulgación dunha cultura de transparencia na actividade das administracións públicas fundamentada nos seus principios reitores. Principios, que para a lei 1/2016, do 18 de xaneiro se recollen no seu artigo 2, e que sen ánimo de exhaustividade céntranse na idea de responsabilidade no cumprimento desta norma, no principio de veracidade que permite asegurar que a información facilitada é certa e exacta, e en definitiva que se permita a consecución do obxectivo final da norma que é a provisión á cidadanía da información necesaria para exercer o seu dereito fundamental á participación nos asuntos públicos.

O peticionario foi moi claro na solicitude formulada ante o concello pedindo información sobre a “*data na que estaban previstas o inicio e terminación das obras”*. Por tanto, o concello ao denegar o acceso á información solicitada está impedindo o control do cumprimento da actuación administrativa mediante a efectiva achega dos datos incorporados en documentos relativos a un proxecto do concello.

En conclusión, a Comisión da Transparencia

### ACORDA

En atención aos anteriores antecedentes, fundamentos xurídicos, procede

**Primeiro**: Estimar a reclamación presentada por xxxxxx xxxxx xxxxx con data 6 de xuño de 2017, contra a denegación do Concello de Begonte por silencio negativo.

**Segundo**: Instar ao Concello de Begonte, a que, no prazo máximo de 15 días hábiles, se responda á petición de información solicitada, respectando os límites dos artigos 14 e 15 da Lei 19/2013, do 9 de decembro.

**Terceiro**: Instar ao Concello de Begonte, a que, no prazo máximo de 15 días hábiles, remita a esa Comisión da Transparencia copia do envío e a recepción da información solicitada polo reclamante.

Contra esta resolución, que pon fin á vía administrativa, unicamente cabe, en caso de desconformidade, interpoñer recurso contencioso-administrativo, no prazo de dous meses, contados desde o día seguinte á notificación desta resolución, de conformidade co previsto no artigo 8.3 a Lei 29/1998, do 13 de xullo, reguladora da xurisdición contencioso-administrativa.

Santiago de Compostela, a 8 de novembro de 2017

A presidenta da Comisión da Transparencia

Milagros Otero Parga